b'\n_START_ARTICLE_\nDiplomatinis rangas\n_START_PARAGRAPH_\nDiplomatinis rangas yra pavaldumo ir hierarchijos diplomatin\xc4\x97je tarnyboje kategorija. Diplomatinis rangas yra tarnybinis laipsnis. Rang\xc5\xb3 pavadinimus, sistem\xc4\x85 ir teikimo tvark\xc4\x85 nustato valstybi\xc5\xb3 vidaus teis\xc4\x97s aktai. Daugelyje valstybi\xc5\xb3 jie \xc5\xa1iek tiek skiriasi. Da\xc5\xbeniausi diplomatiniai rangai yra ambasadorius, pasiuntinys, patar\xc4\x97jas, pirmasis sekretorius, antrasis sekretorius, tre\xc4\x8diasis sekretorius ir ata\xc5\xa1\xc4\x97.\n_START_SECTION_\nSuteikimas\n_START_PARAGRAPH_\nNepaprastojo ir \xc4\xafgaliotojo ambasadoriaus, nepaprastojo pasiuntinio ir \xc4\xafgaliotojo ministro rangus u\xc5\xbesienio reikal\xc5\xb3 ministro teikimu suteikia Respublikos Prezidentas dekretu, kur\xc4\xaf taip pat pasira\xc5\xa1o u\xc5\xbesienio reikal\xc5\xb3 ministras. \xc5\xa0ie diplomatiniai rangai suteikiami iki gyvos galvos._NEWLINE_Ministro patar\xc4\x97jo, patar\xc4\x97jo, pirmojo sekretoriaus, antrojo sekretoriaus, tre\xc4\x8diojo sekretoriaus ir ata\xc5\xa1\xc4\x97 rangus suteikia u\xc5\xbesienio reikal\xc5\xb3 ministras \xc4\xafsakymu._NEWLINE_Atestacijos komisija u\xc5\xbesienio reikal\xc5\xb3 ministrui teikia rekomendacijas d\xc4\x97l ministro patar\xc4\x97jo, patar\xc4\x97jo, pirmojo sekretoriaus, antrojo sekretoriaus, tre\xc4\x8diojo sekretoriaus ir ata\xc5\xa1\xc4\x97 diplomatini\xc5\xb3 rang\xc5\xb3 suteikimo bei teikimo suteikti nepaprastojo ir \xc4\xafgaliotojo ambasadoriaus, nepaprastojo pasiuntinio ir \xc4\xafgaliotojo ministro rangus.\n_START_SECTION_\nRang\xc5\xb3 teikimo eil\xc4\x97\n_START_PARAGRAPH_\n1. Pirmasis diplomatinis rangas suteikiamas asmeniui, s\xc4\x97kmingai i\xc5\xa1dirbusiam parengiam\xc4\x85j\xc4\xaf laikotarp\xc4\xaf. Auk\xc5\xa1tesnis nei tur\xc4\x97tas diplomatinis rangas paprastai suteikiamas po 4 met\xc5\xb3, jei diplomatas neturi tarnybini\xc5\xb3 nuobaud\xc5\xb3._NEWLINE_2. U\xc5\xbe ypa\xc4\x8d iniciatyv\xc5\xb3, atsaking\xc4\x85 ar s\xc4\x97kming\xc4\x85 darb\xc4\x85 diplomatiniai rangai gali b\xc5\xabti suteikiami ir nepra\xc4\x97jus 1 dalyje nurodytam laikui._NEWLINE_3. Asmeniui, skiriamam diplomatiniu atstovu, taip pat asmeniui, su kuriuo sudaroma terminuota diplomato tarnybos sutartis, diplomatinis rangas suteikiamas neatsi\xc5\xbevelgiant \xc4\xaf 1 ir 2 dali\xc5\xb3 nuostatas. \xc5\xa0iems asmenims diplomatinis rangas suteikiamas Atestacijos komisijos teikimu, atsi\xc5\xbevelgus \xc4\xaf j\xc5\xb3 einamas pareigas, kompetencij\xc4\x85 ir darbo u\xc5\xbesienio politikos srityje patirt\xc4\xaf.\n_START_SECTION_\nAsmens, i\xc5\xa1\xc4\x97jusio i\xc5\xa1 diplomatin\xc4\x97s tarnybos, diplomatinis rangas\n_START_PARAGRAPH_\n1. Asmuo ministro patar\xc4\x97jo, patar\xc4\x97jo, pirmojo sekretoriaus, antrojo sekretoriaus, tre\xc4\x8diojo sekretoriaus ar ata\xc5\xa1\xc4\x97 diplomatin\xc4\xaf rang\xc4\x85 turi iki gyvos galvos, jeigu \xc4\xaf pensij\xc4\x85 i\xc5\xa1eina i\xc5\xa1 diplomatin\xc4\x97s tarnybos._NEWLINE_2. Asmeniui, kuris iki i\xc5\xa1eidamas i\xc5\xa1 diplomatin\xc4\x97s tarnybos tur\xc4\x97jo diplomatin\xc4\xaf rang\xc4\x85, i\xc5\xa1skyrus nepaprastojo ir \xc4\xafgaliotojo ambasadoriaus ar nepaprastojo pasiuntinio ir \xc4\xafgaliotojo ministro diplomatinius rangus, tur\xc4\x97tasis diplomatinis rangas gali b\xc5\xabti gr\xc4\x85\xc5\xbeintas._NEWLINE_3. Asmuo (i\xc5\xa1skyrus turint\xc4\xaf nepaprastojo ir \xc4\xafgaliotojo ambasadoriaus ar nepaprastojo pasiuntinio ir \xc4\xafgaliotojo ministro diplomatin\xc4\xaf rang\xc4\x85), dirb\xc4\x99s pagal terminuot\xc4\x85 diplomato tarnybos sutart\xc4\xaf, diplomatinio rango netenka.\n_START_SECTION_\nRang\xc5\xb3 at\xc4\x97mimas\n_START_PARAGRAPH_\nDiplomatinius rangus u\xc5\xbe diplomato priesaikos nesilaikym\xc4\x85 gali atimti juos suteik\xc4\x99s Respublikos Prezidentas u\xc5\xbesienio reikal\xc5\xb3 ministro teikimu arba u\xc5\xbesienio reikal\xc5\xb3 ministras Atestacijos komisijos teikimu.'